În scurtul său discurs, Joe Biden a spus că atât libertatea de exprimare, cât și statul de drept trebuie menținute, dar SUA sunt o „societate civilă” în care „ordinea trebuie să prevaleze”.
„Nu suntem o națiune autoritară care să reducă oamenii la tăcere” și-a început președintele american discursul, adăugând că „antisemitismul nu are ce căuta în America”.
Biden a recunoscut că protestatarii au dreptul să-și facă auzite vocile, dar a criticat cazurile de încălcare a legii și vandalism care au avut loc.
„Există dreptul de a protesta, dar nu dreptul de a provoca haos”, a spus liderul american.
„Protestul violent nu este protejat. Protestul pașnic este. Este împotriva legii când au loc violențe. Vandalismul, spargerea geamurilor, închiderea campusurilor, forțarea anulării cursurilor și absolvirilor, nimic din toate acestea nu reprezintă un protest pașnic”, a spus Biden.
Întrebat dacă se impune o intervenție a Gărzii Naționale pentru evacuarea taberelor de corturi, Biden a respins ideea.
De asemenea, Biden a spus că administrația sa nu își va regândi politica privind conflictul din Gaza, iar sprijinul său pentru Israel rămâne neclintit.
Zeci de campusuri universitare din SUA au fost ocupate în ultimele zile de studenți care protestează faţă de războiul Israelului împotriva Hamas din Fâşia Gaza.
Marți seară, 30 aprilie, poliția din New York a intervenit la Universitatea Columbia, de unde a evacuat sute de manifestanţi pro-palestinieni care ocupaseră o clădire academică.
Joi dimineață, 2 mai, în celălalt capăt al ţării, la Los Angeles, sute de polițiști au demontat baricadele protestatarilor pro-palestinieni de la Universitatea California (UCLA), după ce au înconjurat campusul. Acțiunile s-au soldat cu sute de rețineri în rândul studenților.